กลต.เชือดบริษัทเถื่อนตุ๋นค้าทองคํา
ก.ล.ต. เชือดบริษัทเถื่อน ตุ๋นนักลงทุนซื้อขายทองคำล่วงหน้า
12 ก.ย. 2555

ก.ล.ต. เชือดบริษัทเถื่อน ตุ๋นนักลงทุนซื้อขายทองคำล่วงหน้า
นายวสันต์ เทียนหอม รองเลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวว่า ก.ล.ต. ได้กล่าวโทษบริษัท จี ไอ เอส พี นายศุภวิทย์ สูติสงค์ และ Navista Global Markets Ltd. ต่อกองบังคับการปราบปรามการกระทำความผิดเกี่ยวกับอาชญากรรมทางเศรษฐกิจ (ปอศ.) กรณีประกอบธุรกิจสัญญาซื้อขายล่วงหน้าโดยไม่ได้รับใบอนุญาต ตามมาตรา 16 แห่งพระราชบัญญัติสัญญาซื้อขายล่วงหน้า พ.ศ. 2546 
สืบเนื่องจากมีผู้แจ้งเบาะแสว่า บริษัท จี ไอ เอส พี ตั้งอยู่ที่ 240/31 ถนนรัชดาภิเษก เขตห้วยขวาง กรุงเทพฯ และ Navista Global Markets Ltd. ประกอบธุรกิจสัญญาซื้อขายล่วงหน้า โดยแสดงตัวต่อบุคคลทั่วไปว่าเป็นตัวแทนซื้อขายทองคำล่วงหน้า มีการติดต่อ ชักชวน เผยแพร่เอกสารและข้อมูลการลงทุนรูปแบบต่างๆ บนเว็บไซต์ www.famarkets.com และ www. ngmtrading.com เพื่อให้บุคคลทั่วไปมาใช้บริการซื้อขายสัญญาซื้อขายทองคำล่วงหน้า 
สำนักงาน ก.ล.ต. จึงกล่าวโทษบริษัท จี ไอ เอส พี และนายศุภวิทย์ ในฐานะกรรมการบริษัท และ Navista Global Markets Ltd. ต่อ ปอศ.
สำหรับผู้ที่ได้รับความเสียหายจากการลงทุนกับบริษัทดังกล่าว แจ้งข้อมูลเพิ่มเติมไปยัง ปอศ.ที่หมายเลข 02-237-1199 หรือตรวจสอบรายชื่อผู้ประกอบธุรกิจได้ที่เว็บไซต์ ก.ล.ต. www.sec.or.th กรณีสงสัยว่าได้รับการชักชวนจากบุคคลที่ไม่ได้รับอนุญาต ให้แจ้งเบาะแสไปยังศูนย์สนับสนุนผู้ลงทุนของ ก.ล.ต. โทร. 02-263-6000 หรือ [email protected] เพื่อ ก.ล.ต. จะได้ดำเนินการตรวจสอบต่อไป